作者:皇甫湜
標題:出世篇
內容:生當為大丈夫，斷羈羅，出泥塗。四散號呶，俶擾無隅。埋之深淵，飄然上浮。騎龍披青雲，泛覽遊八區。經太山，絕大海，一長籲。西摩月鏡，東弄日珠。上括天之門，直指帝所居。群仙來迎塞天衢，食之不飫飫不盡，使人不陋複不愚。旦旦狎玉皇，俄而散漫，斐然虛無。翕然複摶，摶久而蘇。精神如太陽，霍然照清都。四肢為琅玕，五臟為璠璵。顏如芙蓉，頂為醍醐。與天地相終始，浩漫為歡娛。下顧人間，溷糞蠅蛆。